**REPUBLIKA E SHQIPËRISË**

**KUVENDI**

**LIGJ**

**Nr. 115/2024**

**PËR BUXHETIN E VITIT 2025**

Në mbështetje të neneve 78, 83, pika 1, e 158 të Kushtetutës dhe nenit 30 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, i ndryshuar, me propozimin e Këshillit të Ministrave,

K U V E N D I

I REPUBLIKËS SË SHQIPËRISË

V E N D O S I:

KREU I

BUXHETI

Neni l

Buxheti për vitin 2025 është:

Të ardhurat 757 036 milionë lekë;

Shpenzimet 825 088 milionë lekë;

Deficiti 68 052 milionë lekë.

Buxheti përbëhet nga buxheti i shtetit, buxheti vendor dhe fondet speciale: sigurimet shoqërore, sigurimet shëndetësore dhe kompensimi i ish-pronarëve.

Neni 2

Buxheti i shtetit për vitin 2025 është:

Të ardhurat 546 369 milionë lekë;

Shpenzimet 614 421 milionë lekë;

Deficiti 68 052 milionë lekë.

Neni 3

Buxheti vendor për vitin 2025 është:

Të ardhurat 89 911 milionë lekë,

nga të cilat:

- transferta e pakushtëzuar e përgjithshme 26 207 milionë lekë;

- transferta e pakushtëzuar sektoriale 13 230 milionë lekë;

- transferta e pakushtëzuar sektoriale

 (grant performance) 200 milionë lekë

-transferta sektoriale për pagat 3 500 milionë lekë;

- të ardhura të tjera 46 774 milionë lekë;

Shpenzimet 89 911 milionë lekë.

Neni 4

Buxheti i sigurimeve shoqërore për vitin 2025 është:

l. Sigurimi i detyrueshëm, programet kompensuese dhe trajtimet e veçanta.

Të ardhurat gjithsej 184 354 milionë lekë,

nga të cilat:

- kontributet 142 978 milionë lekë;

- transferimet nga buxheti i shtetit 41 376 milionë lekë;

Shpenzimet 184 354 milionë lekë.

Paga minimale, për efekt të pagesës së kontributit të sigurimeve shoqërore dhe shëndetësore, është e barabartë me pagën minimale në shkallë vendi dhe ndryshon sa herë që ndryshon kjo pagë. Këshilli i Ministrave përcakton masën e kontributit për personat e vetëpunësuar në bujqësi, si dhe për kategoritë e veçanta të personave të vetëpunësuar. Për vitin 2025 teprica ndërmjet të ardhurave dhe shpenzimeve sipas degëve dhe programeve të sigurimit shoqëror të detyrueshëm e suplementar përdoret për mbulimin e deficitit të degës së pensioneve.

2. Sigurimi suplementar.

Të ardhurat gjithsej 7 984 milionë lekë,

nga të cilat:

- kontributet 3 365 milionë lekë;

- transferimet nga buxheti i shtetit 4 619 milionë lekë;

Shpenzimet 7 984 milionë lekë.

3. Fondi për indeksimin e pensioneve është parashikuar 1618 milionë lekë dhe bonusi i pensionistëve 3 750 milionë lekë. Ky fond ndahet midis skemave sipas përcaktimeve në vendimin e Këshillit të Ministrave.

4. Përdorimi i këtij fondi bëhet sipas përcaktimeve në nenin 61 të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, i ndryshuar. Shpenzimet administrative, si pjesë e shpenzimeve totale për skemën e sigurimeve shoqërore, janë jo më shumë se 3 900 milionë lekë dhe ndahen sipas skemave në proporcion me shpenzimet e drejtpërdrejta.

5. Rezultati pozitiv në fund të vitit buxhetor derdhet në të ardhurat e buxhetit të shtetit të vitit pasardhës pas miratimit të pasqyrave financiare, por jo më vonë se muaji prill 2025.

Neni 5

1. Buxheti i sigurimeve shëndetësore për vitin 2025 është:

Të ardhurat gjithsej 63 132 milionë lekë,

nga të cilat:

- kontributet dhe të tjera 22 645 milionë lekë;

- transferimet nga buxheti i shtetit 40 487 milionë lekë;

Shpenzimet 63 132 milionë lekë.

2. Fondi pёr rimbursimin e medikamenteve nuk e tejkalon tavanin prej 12 600 milionë lekësh. Fondi për shërbimin spitalor detajohet dhe përdoret me vendim të Këshillit të Ministrave.

Neni 6

Buxheti i fondit për kompensimin në vlerë të ish-pronarëve për vitin 2025 është:

 Të ardhurat gjithsej 3 000 milionë lekë,

nga të cilat:

- të ardhura të tjera 905 milionë lekë;

- transferimet nga buxheti i shtetit 2 095 milionë lekë.

Shpenzimet 3 000 milionë lekë.

Neni 7

1. Fondi i rindërtimit për përballimin e pasojave të tërmetit të vitit 2019 prej 5 000 milionë lekësh përdoret për të përballuar kostot për projektet e miratuara dhe të pafinancuara të viteve të mëparshme dhe pjesa e mbetur për projekte të reja.

Ky fond shton kufijtë e shpenzimeve për çdo ministri dhe institucion në nivel programi dhe kufijtë e transfertës së pakushtëzuar, të miratuar në tabelat 1 dhe 3, të përmendura në nenet 11 dhe 15 të këtij ligji.

2. Çdo e ardhur në formë granti, me destinacion përballimin e pasojave të tërmetit, rrit në të njëjtën masë të ardhurat dhe shpenzimet e fondit të rindërtimit, duke shtuar kufijtë e përcaktuar në nenet 1, 2, 3 e 11, si dhe kufijtë e miratuar në tabelat 1, 3 dhe 4, të përmendura në nenet 11 e 15 të këtij ligji. Fondet që rishpërndahen me vendim të Këshillit të Ministrave nga programet sipas tabelës 1 të këtij ligji, si ato korrente dhe ato kapitale, në fondin e rindërtimit, nuk u nënshtrohen kufijve të përcaktuar në nenin 17 të këtij ligji.

Neni 8

Përdorimi dhe investimi i fondit rezervë të sigurimeve shoqërore dhe shëndetësore bëhet sipas dispozitave ligjore në fuqi.

KREU II

BURIMET PËR MBËSHTETJEN E SHPENZIMEVE TË BUXHETIT TË SHTETIT

Neni 9

Të ardhurat e buxhetit të shtetit sipas grupeve kryesore janë:

Grantet 18 995 milionë lekë;

Të ardhurat tatimore 501 573 milionë lekë;

Të ardhurat jotatimore 25 800 milionë lekë.

Neni 10

1. Deficiti faktik i buxhetit të shtetit, i cili nuk duhet të rezultojë më tepër se deficiti i përcaktuar në nenin 1 të këtij ligji, mund të financohet nëpërmjet huamarrjes neto nga burime të brendshme deri në kufirin maksimal prej 50 000 milionë lekësh.

Pjesa tjetër e financimit të deficitit faktik të buxhetit të shtetit financohet nëpërmjet huamarrjes neto nga burime të huaja, si dhe ndryshimit pakësues ose shtues të gjendjes së llogarisë unike të Këshillit të Ministrave në Bankën e Shqipërisë.

2. Vlera indikative e financimit nëpërmjet huamarrjes neto nga burime të huaja është rreth 8 224 milionë lekë, ku përfshihen huamarrjet dhe ripagesat me vlera të përafërta indikative si më poshtë:

- huamarrja afatgjatë e destinuar për projekte me vlerë rreth 26 068 milionë lekë;

- emetimi i një eurobondi me vlerë orientuese prej rreth 65 280 milionë lekësh;

- huamarrja në formën e “mbështetjes buxhetore” nga institucione financiare ndërkombëtare me vlerë rreth 18 496 milionë lekë;

- ripagesa të principalit me vlerë rreth (minus) 103 120 milionë lekë;

 - nënhua për pushtetin vendor me vlerë rreth 1 500 milionë lekë.

3. Vlera indikative e financimit nëpërmjet përdorimit të gjendjes së akumuluar në llogarinë unike të Këshillit të Ministrave në Bankën e Shqipërisë është rreth 9 828 milionë lekë.

4. Çdo diferencë, që mund të rezultojë midis financimit total neto nga burimet e ndryshme të përmendura në këtë nen dhe deficitit faktik të buxhetit të shtetit, në rast teprice, akumulohet në llogarinë unike të Këshillit të Ministrave në Bankën e Shqipërisë ose, në rast mungese, përdoret nga gjendja e kësaj llogarie.

5. Të ardhurat nga privatizimi, që mund të krijohen gjatë vitit 2025, përdoren jo më pak se 50 për qind për uljen e kufirit të huamarrjes neto nga burime të brendshme dhe pjesa tjetër përdoret me vendim të Këshillit të Ministrave për rritjen e kufirit të shpenzimeve kapitale, e cila automatikisht rrit me të njëjtën masë kufirin e deficitit të buxhetit të shtetit, të përcaktuar në nenet 1 dhe 2 të këtij ligji.

KREU III

SHPENZIMET E BUXHETIT TË SHTETIT

Neni 11

1. Shpenzimet e buxhetit të shtetit sipas grupeve kryesore janë:

- shpenzime të buxhetit qendror 601 941 milionë lekë;

- fondi rezervë i buxhetit 3 000 milionë lekë;

- kostoja e zgjedhjeve 2 500 milionë lekë;

- rezervë për planin e rritjes me BE-në 1 200 milionë lekë;

- kontingjenca për risqet e borxhit 5 780 milionë lekë.

2. Kufiri i shpenzimeve për çdo ministri dhe institucion në nivel programi për shpenzime korrente dhe kapitale është sipas tabelës 1, që i bashkëlidhet këtij ligji.

Në tabelat 1/1 dhe 1/2, që i bashkëlidhen këtij ligji, përcaktohen kufijtë e shpenzimeve për çdo ministri dhe institucion, në nivel programi, për shpenzime korrente dhe kapitale, përkatësisht për vitet 2026 dhe 2027. Transferta e pakushtëzuar për çdo njësi të vetëqeverisjes vendore miratohet vetëm për vitin 2025.

3. Të ardhurat dhe shpenzimet e buxhetit, sipas zërave kryesorë, për dy vitet e mëparshme fiskale dhe tri vitet e ardhshme janë sipas tabelës 4, që i bashkëlidhet këtij ligji.

4. Njësitë e qeverisjes së përgjithshme mund të fillojnë procedurën e prokurimit të fondeve që në muajin shtator të vitit korrent nëse fondet janë akorduar/regjistruar në sistemin e thesarit për vitin 2026 dhe në vijim, me kushtin që kjo kontratë të bëhet efektive vetëm pas miratimit të ligjit të buxhetit përkatës.

5. Kriteret bazë, masa e përfitimit, mënyra e përdorimit të fondit, të përcaktuara në shpenzimet korrente të programit buxhetor “Zhvillimi rural duke mbështetur prodhimin bujqësor, blegtoral, agroindustrial dhe marketingun” në Ministrinë e Bujqësisë dhe Zhvillimit Rural, për skemën e mbështetjes së naftës për bujqësinë miratohen me vendim të Këshillit të Ministrave.

6. Fondi prej 100 milionë lekësh, i parashikuar në programin buxhetor “Ekzekutimi i pagesave të ndryshme” në ministrinë përgjegjëse për financat, përdoret për parafinancimin, bashkëfinancimin dhe pagesën e tatimit mbi vlerën e shtuar dhe të detyrimeve doganore për projektet me financim të huaj. Procedurat e shpërndarjes së këtij fondi përcaktohen me udhëzim të ministrit përgjegjës për financat. Shumat e shpërndara nga ky fond shtojnë kufijtë e shpenzimeve të përcaktuara në nenin 3 të këtij ligji, si dhe në tabelat 1 dhe 3, që përmenden përkatësisht në nenet 11 dhe 15 të këtij ligji.

7. Fondi prej 4 463 milionë lekësh në zërin shpenzime kapitale me financim të huaj përdoret për financimin e projekteve që lidhen me planin e rritjes me Bashkimin Evropian, me miratim të Këshillit të Ministrave. Shumat e shpërndara nga ky fond shtojnë kufijtë e miratuar në tabelat 1 dhe 4, që përmenden në nenin 11 të këtij ligji.

Neni 12

1. Numri i përgjithshëm i punonjësve në organikë është 86 314. Numri maksimal i punonjësve për çdo ministri dhe institucion qendror, i dhënë në tabelën 2, që i bashkëlidhet këtij ligji dhe është pjesë përbërëse e tij, detajohet nga ministritë dhe institucionet qendrore në përputhje me strukturat e miratuara për çdo institucion varësie. Këshilli i Ministrave mund të rishpërndajë numrin e punonjësve ndërmjet institucioneve të përmendura në tabelën 2 në rastin e ristrukturimit të institucioneve ekzistuese ose krijimit të institucioneve të reja.

Për vitin 2025, për një periudhë jo më shumë se gjashtë muaj, për të finalizuar procesin e mbylljes së veprimtarisë administrative të Komisionerit të Pavarur të Kualifikimit dhe Komisionerit Publik, një pjesë e numrit të punonjësve administrativë të këtyre institucioneve sipas vendimit të Kuvendit do të vazhdojnë të qëndrojnë në detyrë dhe do të jenë pjesë e programit buxhetor të Arkivit Shtetëror të Sistemit Gjyqësor të Ministrisë së Drejtësisë.

2. Këshilli i Ministrave përcakton numrin e punonjësve me kontratë të përkohshme për çdo ministri dhe institucion qendror. Rregullat për kontraktimin dhe pagesën e punonjësve të përkohshëm përcaktohen në aneksin 5 që i bashkëlidhet këtij ligji.

3. Për vitin 2025 nuk miratohet asnjë ndryshim në strukturat organike të njësive të qeverisjes qendrore apo nivelet e klasave dhe shtesat mbi pagë me efekte financiare shtesë në koston e personelit, të përllogaritur sipas strukturës së miratuar, me përjashtim të institucioneve/funksioneve të reja. Ky përcaktim përfshin edhe ato struktura në të cilat paga për funksion jepet ose është sipas gradës përkatëse, ku çdo rritje në gradë do të bëhet efektive vetëm nëse nuk shoqërohet me efekte financiare shtesë në koston e përllogaritur sipas gradave të miratuara.

4. Fondi i veçantë i institucioneve buxhetore prej 400 milionë lekësh shpërndahet dhe përdoret sipas procedurave që përcaktohen me udhëzim të ministrit përgjegjës për financat. Shumat e shpërndara nga ky fond shtojnë kufijtë e miratuar në tabelën 1, që përmendet në nenin 11 të këtij ligji.

Neni 13

Paga e Presidentit të Republikës është 425 000 lekë në muaj.

Neni 14

1. Fondi rezervë prej 3 000 milionë lekësh përdoret me vendim të Këshillit të Ministrave për raste të paparashikuara të njësive të qeverisjes së përgjithshme. Çdo ministri apo institucion qendror buxhetor paraqet kërkesën për përdorimin e fondit rezervë në ministrinë përgjegjëse për financat, në përputhje me kërkesat e nenit 45 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, i ndryshuar. Pas miratimit të kërkesës nga ministri përgjegjës për financat, ministria apo institucioni qendror buxhetor paraqet për shqyrtim dhe miratim në Këshillin e Ministrave projektvendimin përkatës.

2. Kontingjenca për risqet e borxhit prej 5 780 milionë lekësh përdoret nga ministri përgjegjës për financat për të kompensuar rreziqe potenciale nga luhatjet në kurset e këmbimit ose normat e interesit me ndikim në shpenzimet për interesa.

3. Fondi prej 2 500 milionë lekësh përdoret për kostot e zgjedhjeve të përgjithshme me vendim të Këshillit të Ministrave. Çdo kosto shtesë mbi këtë fond përballohet nga fondi rezervë sipas pikës 1 të këtij neni.

4. Fondi prej 1 200 milionë lekësh përdoret për projekte/aktivitete të njësive të qeverisjes qendrore në kuadër të planit të rritjes me Bashkimin Evropian me vendim të Këshillit të Ministrave.

5. Shumat e shpërndara sipas pikave 1, 2, 3 dhe 4 të këtij neni shtojnë kufijtë e miratuar në tabelat 1 dhe 4, që përmenden në nenin 11 të këtij ligji.

Neni 15

1. Transferta e pakushtëzuar, që buxheti qendror ia transferon pushtetit vendor, përfshin fondet për përballimin e veprimtarive dhe të funksioneve që përcaktohen në aktet ligjore e nënligjore në fuqi. Transferta e pakushtëzuar e përgjithshme shpërndahet ndërmjet njësive të vetëqeverisjes vendore sipas formulës së paraqitur në aneksin 1, që i bashkëlidhet këtij ligji. Shuma e transfertës së pakushtëzuar për çdo njësi të vetëqeverisjes vendore paraqitet në tabelën 3, që i bashkëlidhet këtij ligji.

2. Fondi rezervë nga totali i transfertës së pakushtëzuar të përgjithshme akordohet nga ministri përgjegjës për financat në përputhje me kriteret e përcaktuara në aneksin 2, që i bashkëlidhet këtij ligji. Fondet për programin buxhetor për infrastrukturën vendore dhe rajonale përdoren sipas aneksit 3, që i bashkëlidhet këtij ligji.

3. Transferta e pakushtëzuar sektoriale për funksionet e transferuara në bashkitë shpërndahet sipas anekseve 1 dhe 4, që i bashkëlidhen këtij ligji.

4. Numri i personelit administrativ të këshillit të qarkut nuk mund të jetë më shumë se 13.

5. Fondet e trashëguara nga vitet e mëparshme përdoren nga njësitë e vetëqeverisjes vendore sipas rregullave të përcaktuara nga ministri përgjegjës për financat.

6. Fondi për emergjencat civile, në masën 800 milionë lekë, akordohet në programin “Emergjencat civile” të Ministrisë së Mbrojtjes dhe shpërndahet në formën e transfertës së kushtëzuar për njësitë e vetëqeverisjes vendore nga Ministria e Mbrojtjes në bashkëpunim me Ministrinë e Financave me një formulë, e cila bazohet në peshën specifike që zë buxheti i çdo bashkie ndaj totalit të buxhetit të të gjitha bashkive. Me propozim të Ministrisë së Mbrojtjes, pasi merr dakordësinë e njësive të vetëqeverisjes vendore, Ministria e Financave miraton rishpërndarjen e fondeve nga një njësi në një njësi tjetër, në varësi të nevojave të njësive të vetëqeverisjes vendore, si dhe në varësi të ecurisë së përdorimit të tij.

7. Fondi prej 1 000 milionë lekësh në zërin “Shpenzime kapitale” në programin “Emergjencat civile” të Ministrisë së Mbrojtjes, ka objekt financimin e projekteve që lidhen me parandalimin e fatkeqësive natyrore dhe përdoret sipas kritereve në aneksin 6, që i bashkëlidhet këtij ligji. Pasi financon projektet në vazhdim, pjesa tjetër e këtij fondi akordohet për projektet e reja me vendim të Këshillit të Ministrave.

8. Fondi prej 300 milionë lekësh në zërin “Shpenzime kapitale” në programin “Emergjencat civile” të Ministrisë së Mbrojtjes, ka objekt financimin e projekteve që lidhen me digat dhe rezervuarët dhe përdoret sipas kritereve në aneksin 7, që i bashkëlidhet këtij ligji. Pasi financon projektet në vazhdim, pjesa tjetër e këtij fondi akordohet për projektet e reja me vendim të Këshillit të Ministrave.

 9. Fondi prej 200 milionë lekësh në zërin “Shpenzime kapitale” në programin “Emergjencat civile” të Ministrisë së Mbrojtjes përdoret për eliminimin e pasojave në rastet e fatkeqësive natyrore, kur shpenzimi ka natyrën e investimit. Ky fond shpërndahet gjatë vitit buxhetor në bazë të kërkesës së njësisë së vetëqeverisjes vendore, sipas rasteve të ndodhjes së fatkeqësisë.

10. Fondi për mbetjet urbane në masën 869 687 mijë lekë, akordohet si transfertë e pakushtëzuar sektoriale për njësitë e vetëqeverisjes vendore për mbetjet urbane sipas tabelës 3, që i bashkëlidhet këtij ligji dhe përdoret/shpërndahet në përputhje me kriteret e përcaktuara në aneksin 8, që i bashkëlidhet këtij ligji.

11. Njësitë e vetëqeverisjes vendore aplikojnë për financim/bashkëfinancim për përmirësimin e infrastrukturës shkollore dhe asaj sportive pranë ministrisë përgjegjëse për arsimin dhe sportin. Ministri përgjegjës për arsimin dhe sportin nxjerr udhëzim për kriteret, procedurat, afatet për shpalljen e thirrjes dhe dokumentacionin e nevojshëm për aplikim nga njësitë e vetëqeverisjes vendore.

12. Në buxhetin vendor të vitit 2025 akordohen 200 milionë lekë për bashkitë si grant performance. Kriteret, procedurat dhe treguesit e performancës, që do të përdoren për akordimin dhe shpërndarjen e këtij fondi, përcaktohen në aneksin 9, që i bashkëlidhet këtij ligji, dhe më të detajuara në udhëzimin e përbashkët të ministrit përgjegjës për financat e të ministrit përgjegjës për pushtetin vendor.

Neni 16

1. Fondet e buxhetit të shtetit për institucionet e arsimit të lartë shpërndahen në formën e grantit. Ky fond shpërndahet sipas kategorive të mëposhtme:

a) granti i politikave të zhvillimit për institucionet publike të arsimit të lartë;

b) granti i mësimdhënies;

c) granti i punës kërkimore-shkencore dhe veprimtarive krijuese.

2. Modeli i financimit për institucionet e arsimit të lartë dhe kërkimin shkencor miratohet me vendim të Këshillit të Ministrave. Kriteret për përdorimin e granteve të politikave të zhvillimit për institucionet publike të arsimit të lartë dhe granti i punës kërkimore-shkencore dhe veprimtarive krijuese janë përcaktuar në nenet 111 dhe 113 të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, i ndryshuar.

3. Fondi i projekteve konkurruese për zhvillimin e institucioneve të arsimit të lartë mund të shpërndahet edhe te njësitë e vetëqeverisjes vendore në ato raste kur me vendim të Këshillit të Ministrave ato përcaktohen autoritete kontraktore për realizimin e procedurave të prokurimit për studim-projektimin apo zbatimin e projektit për një ose disa institucione të arsimit të lartë. Në këto raste, çelja e fondit nga ministria përgjegjëse për financat bëhet pas paraqitjes së kërkesës nga njësia e vetëqeverisjes vendore përmes ministrisë përgjegjëse për arsimin.

Neni 17

Kufiri i shpenzimeve, sipas tabelës l që përmendet në nenin 11 të këtij ligji, mund të rishpërndahet gjatë vitit ndërmjet programeve brenda të njëjtit institucion buxhetor apo ndërmjet programeve të institucioneve të ndryshme nga Këshilli i Ministrave deri në masën 10 për qind të shumës së përgjithshme të shpenzimeve korrente apo shpenzimeve të përgjithshme kapitale, duke ruajtur totalin e shpenzimeve korrente dhe kapitale.

Të drejtat e përcaktuara në nenin 44 të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, i ndryshuar, për rishpërndarjen e fondeve buxhetore reflektohen dhe ndryshojnë tabelat 1 dhe 4, që përmenden në nenin 11 të këtij ligji.

Fondet e parashikuara për projektet e reja të investimeve në masën 20% të vlerës totale të projektit, pas lidhjes së kontratës, mund të rialokohen në masën që lejon plani i zbatimit të kontratës për vitin e parë buxhetor dhe në rast se konfirmohet nga autoriteti kontraktor.

Neni 18

Tavani për vlerën totale të kontratave në përqindje të PBB-së për të gjitha projektet koncesionare/PPP-të ekzistuese dhe ato të kontraktuara rishtazi për vitin 2024, në përputhje me të dhënat e regjistrit të koncesioneve, është 28.1% e PBB-sё. Çdo kontratë e re ndjek procedurat dhe rregullat e legjislacionit në fuqi për koncesionet/PPP-të.

Neni 19

1. Kufiri për rritjen vjetore të totalit ekzistues të stokut të borxhit të qeverisjes qendrore dhe atij të garantuar të qeverisjes qendrore në dobi të palëve të treta përfituese për vitin 2025, pa përfshirë efektet e mundshme prej ndryshimit të kursit të këmbimit, është deri në 59 224 milionë lekë, i dhënë me hollësi si më poshtë:

a) për huamarrjen totale neto vjetore, përfshirë huamarrjen e brendshme dhe atë të huaj, deri në 58 224 milionë lekë;

b) për rritjen vjetore të garancive të qeverisjes qendrore në dobi të palëve të treta përfituese deri në 1 000 milionë lekë.

2. Stoku i borxhit publik vlerësohet të arrijë në 1 463 257 milionë lekë, pa përfshirë efektet e mundshme prej ndryshimit të kursit të këmbimit, i dhënë me hollësi si më poshtë:

a) stoku i borxhit të qeverisjes qendrore 1 425 496 milionë lekë;

b) stoku i borxhit të garantuar nga qeverisja qendrore 36 861 milionë lekë;

c) stoku i borxhit të vetëqeverisjes vendore 900 milionë lekë.

Neni 20

1. Në rast të emetimit të një eurobondi të ri, vlera e të cilit mund të jetë më e lartë sesa vlera orientuese prej 65 280 milionë lekësh; në rast të disbursimit të ndonjë kredie shtesë në formën e “mbështetjes buxhetore” nga institucionet financiare ndërkombëtare; si dhe në rast të përdorimit të fondeve të përfituara nga alokimi i të drejtave të tërheqjes speciale prej Fondit Monetar Ndërkombëtar, kufijtë përkatës për huamarrjen totale neto, rritjen vjetore të borxhit të qeverisjes qendrore dhe nivelin e vlerësuar të stokut total të borxhit publik, të përcaktuar në nenet 10 dhe 19 të këtij ligji, mund të tejkalohen deri në shumën e vlerave të përmendura më poshtë:

a) diferenca midis vlerës faktike të eurobondit të emetuar dhe vlerës orientuese prej 65 280 milionë lekësh.

b) vlera e kredive në formën e “mbështetjes buxhetore” të disbursuar;

c) vlera e përdorimit të fondeve të përfituara nga alokimi i të drejtave të tërheqjes speciale prej Fondit Monetar Ndërkombëtar.

2. Niveli i deficitit të buxhetit të vitit 2025 mbetet i pandryshuar sipas përcaktimit në nenin 1 të këtij ligji.

3. Këshilli i Ministrave mund të akumulojë dhe mund të mbajë në llogarinë unike të Këshillit të Ministrave në Bankën e Shqipërisë çdo gjendje shtesë të likuiditetit që mund të krijohet dhe të mbartet për të financuar buxhetet e viteve buxhetore pasardhëse, por në mbyllje të vitit buxhetor gjendja e akumuluar nuk duhet të kalojë vlerën mesatare prej dy muajsh kumulativë të shpenzimeve buxhetore të planifikuara për atë vit buxhetor.

Neni 21

Ngarkohet ministri përgjegjës për financat të nxjerrë udhëzime për zbatimin e këtij ligji.

Neni 22

Ky ligj hyn në fuqi 15 ditë pas botimit në Fletoren Zyrtare dhe i shtrin efektet financiare nga data 1 janar 2025.

 K R Y E T A R E

 **Elisa SPIROPALI**

Miratuar në datën 3.12.2024